《长平箭头行》
清代·苗令琮

锐头竖子勇如虎，长平穴中斗群鼠。四十万人灰烬飞，耕作髑髅山下土。

狼牙三脊人血腥，青碧斑剥铜花生。冷光射我迫难视，吼作丹川呜咽声。

波流赤血下杀谷，满眼污泥鬼雄哭。寒风飒飒吹阴沙，断镞残兵怨马服。

吁嗟乎，尔曹自死平原君，赵括小子何足云，当时岂无廉将军。

升平遗箭犹存在，留与耕人作铜卖。

作者简介：苗令琮，字季黄，号雪岩，山西凤台人。乾隆辛卯举人，官宁乡教谕。有《瓮天》、《一瓢山房》、《津门》等集。